নরসিংদী প্রতিনিধি  জাতীয় পার্টির মহাসচিব সাবেক মন্ত্রী এবিএম রুহুল আমীন হাওলাদার এমপি বলেছেন, আমরা বড় আশা করে মহাজোটে গিয়েছিলাম। কিন্তু মহাজোটের শরিক হিসেবে আমাদের সঙ্গে দেয়া প্রতিশ্রুতি আজও পূরণ হয়নি। সারাদেশে যেভাবে টেন্ডারবাজি শুরু হয়েছে তা অবিলম্বে বন্ধ না হলে জাতীয় পার্টি মহাজোট থেকে সরে দাঁড়াবে। গতকাল বিকালে নরসিংদী কালীকুমার উচ্চ বিদ্যালয় মাঠে জেলা জাতীয় পার্টির কাউন্সিলে প্রধান অতিথির বক্তব্যে তিনি এ কথা বলেন।  নরসিংদী জেলা জাতীয় পার্টির সভাপতি আলহাজ শফিকুল  ইসলামের সভাপতিত্বে অনুষ্ঠিত সভায় জাপা প্রেসিডিয়াম সদস্য ব্রিগেডিয়ার জেনারেল (অব.) কাজী মাহমুদ হাসান, জিয়াউল হক মৃধা এমপি, কাজী মজিবুল হক চুন্নু এমপি, অ্যাডভোকেট সালমা ইসলাম এমপি ও নুর ই হাসনা লিলি চৌধুরী এমপি, জাতীয় পার্টির সাংগঠনিক সম্পাদক সাবেক এমপি অ্যাডভোকেট মোস্তফা জামাল বেবী, নরসিংদী জেলা আওয়ামী লীগের সভাপতি অ্যাডভোকেট আসাদুজ্জামান, সাধারণ সম্পাদক আলহাজ আঃ মতিন ভূঁইয়া, নরসিংদী পৌর মেয়র লোকমান হোসেন, জাতীয় ছাত্র সমাজের কেন্দ্রীয় নির্বাহী সদস্য জিয়াউর রহমান জয় প্রমুখ বক্তব্য রাখেন। সভাশেষে শফিকুল ইসলামকে  সভাপতি, হাবিবুর রহমান ভূঁইয়াকে সাধারণ সম্পাদক করে ১১১ সদস্যবিশিষ্ট নরসিংদী জেলা জাতীয় পার্টির কমিটি ঘোষণা করা হয়।  http://www.amardeshonline.com/pages/details/2010/04/21/28442